
Text rozhodnutia
Súd: Krajský súd Nitra Spisová značka: 15S/36/2015 Identifikačné číslo súdneho spisu: 4015201050 Dátum vydania rozhodnutia: 31. 05. 2016 Meno a priezvisko sudcu, VSÚ: JUDr. Ján Bzdúšek ECLI: ECLI:SK:KSNR:2016:4015201050.1 ROZSUDOK V MENE SLOVENSKEJ REPUBLIKY Krajský súd v Nitre v senáte zloženom z predsedu senátu JUDr. Jána Bzdúška a členov senátu JUDr. Pavla Lukáča a JUDr. Martiny Balegovej, v právnej veci žalobcu: JIPO SK, s. r. o, Čeľadická 1, 951 75 Beladice, IČO: 45 424 322, v konaní zastúpený: JUDr. Lucia Čillová, advokátka so sídlom v Turčianskych Tepliciach, 29. augusta 474/23, proti žalovanému: Národný inšpektorát práce, Masarykova 10, 040 01 Košice, o preskúmanie zákonnosti rozhodnutia žalovaného č. OPS/BEZ/2015/2400 zo dňa 11.09.2015, takto r o z h o d o l : Súd žalobu z a m i e t a. Žalobcovi súd náhradu trov konania n e p r i z n á v a . o d ô v o d n e n i e : Žalobca sa podanou žalobou doručenou súdu dňa 05.11.2015 domáhal preskúmania zákonnosti rozhodnutia a postupu žalovaného č. OPS/BEZ/2015/2400 zo dňa 11.09.2015 v spojení s rozhodnutím Inšpektorátu práce Nitra č. 512-I/14/práv. zo dňa 26.05.2015 a žiadal, aby súd tieto rozhodnutia zrušil a vec vrátil žalovanému na ďalšie konanie. V odôvodnení podanej žaloby uviedol, že mu Inšpektorát práce Nitra uložil pokutu vo výške 2.000 eur za porušenie povinnosti vyplývajúcej z § 2 ods. 1 zákona č. 461/2007 Z. z. o používaní záznamového zariadenia v cestnej doprave, pretože ako dopravný podnik nezabezpečil inštaláciu záznamového zariadenia vo vozidle EČ: NR XXX FA, ktoré používal dňa 24.06.2015 o 14.55 hod. na ceste č. I/59, km 9 jazdy BB - RK s pripojeným prívesným vozíkom EČ: NR XXX YJ na cestnú nákladnú dopravu tovaru a zároveň za použitia absorpčnej zásady podľa § 19 ods. 1 písm. a/ zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov za porušenie povinnosti vyplývajúcej z § 228a ods. 1 Zákonníka práce v znení neskorších predpisov, pretože jeho zamestnankyňa Eva V., nar. XX.XX.XXXX, dohoda o pracovnej činnosti zo dňa 28.10.2013, vykonávala pracovnú činnosť v období od 16.06. do 20.06.2014 vo väčšom rozsahu ako je 10 hodín týždenne. Žalobca mal za to, že správny orgán nesprávne zistil skutkový stav a jeho rozhodnutie vychádza z nesprávneho právneho posúdenia veci, a preto je postup žalovaného vo veci jeho odvolania voči rozhodnutiu Inšpektorátu práce Nitra č. k. 512 - I/14/práv. zo dňa 26.05.2015 v rozpore so zákonom. Žalovaný v odôvodnení svojho rozhodnutia uviedol, že prvostupňový správny orgán jednoznačne preukázal, že účastník konania porušil povinnosť zakotvenú v § 2 ods. 1 zákona č. 461/2007 Z. z. S uvedeným záverom sa žalobca nestotožnil poukazujúc na skutočnosť, že nie je dopravným podnikom. Žalovaný mal podľa jeho názoru aplikovať čl. 3 písm. h/ Nariadenia Európskeho parlamentu a Rady (ES) č. 561/2006 z 15. marca 2006 o harmonizácii niektorých právnych predpisov v sociálnej oblasti týkajúcich sa cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85, pretože vykonával nekomerčnú nákladnú prepravu v zmysle vyššie uvedeného nariadenia a žalovaný na neho nesprávne aplikoval § 2 ods. 1 zákona č. 461/2007 Z. z. o organizácii pracovného času v doprave v znení neskorších predpisov. Ďalej uviedol, že sa žalovaný nedostatočne zaoberal stanoviskom Ministerstva vnútra SR - Prezídia Policajného zboru zo dňa 01.07.2014, pričom z definície nekomerčnej nákladnej dopravy poukázal na nasledovné skutočnosti: 1. Motorové vozidlo viedol zamestnanec žalobcu (danú skutočnosť uviedol aj sám žalovaný). Žalovaný sa mal zaoberať predloženou pracovnou zmluvou uvedeného zamestnanca a jeho pracovnou pozíciou. Uvedený zamestnanec nepôsobí u žalobcu na pracovnej pozícii vodič. 2. Motorové vozidlo je v nájme žalobcu (osvedčenie o evidencii vozidla, nájomná zmluva). 3. Účelom jazdy bola iba preprava tovaru z podniku (danú skutočnosť uviedol aj sám žalovaný). 4. Nákladná preprava predstavuje len pomocnú činnosť v rámci celkovej činnosti žalobcu. V danom prípade išlo o prepravu tovaru, ktorý bol vo vlastníctve žalobcu, bol predaný a vyrobený žalobcom pre zákazníka, pričom dopravu žalobca zákazníkovi neúčtoval (faktúra bola vystavená na fakturačnú adresu zákazníka v Púchove a tovar sa prepravoval do Ružomberka - miesto výkonu práce). Podľa názoru žalobcu závery oboch správnych orgánov nezodpovedajú zásadám logického myslenia a nie sú v súlade s hmotnoprávnymi ustanoveniami vyššie citovaných zákonov a nariadenia. Žalobca ďalej poprel, že by jeho zamestnankyňa A. V. vykonávala pracovnú činnosť na základe dohody o pracovnej činnosti vo väčšom rozsahu ako je 10 hodín týždenne. Evidencia dochádzky za mesiac jún 2014 nemôže byť jediným a jednoznačným dôkazom o preukázaní spáchania správneho deliktu. Navyše, rozhodnutie žalovaného o uložení sankcie čo do jej výšky je nepreskúmateľné pre nedostatok dôvodov a jej výška neprimeraná. Určenie výšky pokuty v rámci zákonného rozpätia je síce vecou úvahy správneho orgánu, avšak správny orgán nemôže v rámci daného rozpätia uložiť pokutu v ľubovoľnej výške. Správny orgán je pri rozhodovaní o výške uloženej pokuty povinný brať zreteľ na závažnosť porušenia právnej povinnosti, jeho následky, dobu trvania a spoločenské nebezpečenstvo protiprávneho konania. Podľa názoru žalobcu, správny orgán pri ukladaní pokuty síce postupoval v medziach zákona, avšak pri odôvodňovaní výšky uloženej sankcie neprihliadal v dostatočnej miere na primeranosť postihu voči účastníkovi konania. Vo svojom rozhodnutí neuviedol, aké konkrétne následky nastali v dôsledku údajného porušenia zákona účastníkom konania. Nepreskúmateľné rozhodnutia zakladajú protiústavný stav a tento postup je nezlučiteľný so zásadou spravodlivosti konania. Žalovaný vo svojom písomnom vyjadrení žiadal žalobu zamietnuť. Poukázal na to, že porušenie povinností, ktoré viedlo k sankčnému postihu žalobcu, bolo zistené pri výkone inšpekcie práce realizovanej v dňoch 17.07.2014, 22.07.2014, 05.08.2014, 04.09.2014 a 12.09.2014. Inšpektorát práce na základe žalobcom predložených dôkazov a spisového materiálu postúpeného Krajským riaditeľstvom PZ v Banskej Bystrici, Krajským dopravným inšpektorátom, Oddelením mýtnej polície PZ Zvolen, zistil, že žalobca porušil § 2 ods. 1 zákona č. 461/2007 Z. z. tým, že ako dopravný podnik nezabezpečil inštaláciu záznamového zariadenia vo vozidle EČ: NR XXX FA, ktoré používal dňa 24.06.2014 o 14.55 hod. na ceste č. I/59, km 9 jazdy BB - RK s pripojeným prívesným vozíkom EČ: NR XXX YJ na cestnú nákladnú dopravu tovaru. Taktiež zistil, že žalobca ako zamestnávateľ porušil § 228a ods. 1 Zákonníka práce tým, že jeho zamestnankyňa U., dohoda o pracovnej činnosti zo dňa 28.10.2013, vykonávala pracovnú činnosť vo väčšom rozsahu ako je 10 hodín týždenne v období od 16.06.2014 do 20.06.2014. Uvedené závery sú zdokumentované v protokole o výsledku inšpekcie práce, ktorý sa stal podkladom pre začatie správneho konania a následné uloženie pokuty vo výške 2.000 eur. V tejto súvislosti poznamenal, že konateľ žalobcu predmetný protokol prerokoval bez vznesenia konkrétnych námietok voči skutkovým zisteniam inšpekcie práce a obdobne postupoval aj pri začatí správneho konania, keď napriek poskytnutej možnosti nevyužil svoje právo vyjadriť sa k návrhu na postih, ani predložiť, prípadne navrhnúť dôkazy spochybňujúce skutkový stav veci. Napriek tomu v podanej žalobe rozporuje správnosť skutkových zistení a právneho posúdenia veci zo strany inšpekčných orgánov, pričom tvrdí, že nemá postavenie dopravného podniku, a teda nemohol porušiť povinnosť vyplývajúcu z § 2 ods. 1 zákona č. 461/2007 Z. z. Predmetné ustanovenie pritom jasne určuje, že dopravný podnik, ktorý prevádzkuje autobusovú dopravu alebo cestnú nákladnú dopravu, je povinný zabezpečiť inštaláciu záznamového zariadenia v každom vozidle, ktoré používa na prepravu cestujúcich alebo na prepravu tovaru a na jeho prevádzku používať záznamové listy a karty, ak ďalej nie je ustanovené inak. Z výpisu z obchodného registra je zjavné, že okrem nepravidelnej osobnej cestnej dopravy vykonávanej cestnými osobnými vozidlami, ktoré majú okrem miesta pre vodiča najviac 8 miest na sedenie, je ďalším z predmetov podnikania žalobcu aj nákladná cestná doprava vykonávaná vozidlami s celkovou hmotnosťou do 3,5 tony vrátane prípojného vozidla, teda presne ten typ dopravy, ktorý pán X. F. vykonával vedením kontrolovanej jazdnej súpravy. Uvedené je zrejmé z evidenčnej karty vozidla, ktorá stanovuje maximálnu celkovú hmotnosť vozidla továrenskej značky FIAT DUCATO, EČ: NR XXX FA na 3 300 kg, teda na menej ako 3,5 tony, čo možno jednoznačne subsumovať pod vyššie spomenutý predmet podnikania žalobcu. Je nevyhnutné dôsledne rozlišovať medzi formuláciou predmetu podnikania žalobcu a ustanovením o aplikovateľnosti nariadenia č. 561/2006. Skutočnosť, že celková hmotnosť jazdnej súpravy presiahla 3,5 tony (uvedené je zrejmé z evidenčných kariet vozidiel, podľa ktorých má nákladné vozidlo továrenskej značky FIAT DUCATO, EČ: NR XXX FA celkovú hmotnosť 3 300 kg a druhé použité vozidlo továrenskej značky PONGRATZ, EČ: NR XXX. YJ celkovú hmotnosť 2 000 kg, teda hmotnosť vozidla vrátane prívesu je vyššia ako 3,5 tony, kým celková hmotnosť vozidla nepresahuje 3,5 tony) ešte neznamená, že záver žalovaného o výkone komerčnej prepravy je nesprávny, vyvodený v rozpore so zásadami logického myslenia. Naopak, o potrebe vyhodnotiť prepravu uskutočnenú pánom F. ako komerčnú, a teda o nemožnosti aplikovať čl. 3 písm. h) nariadenia č. 561/2006 na prejednávaný prípad, svedčí nielen stanovisko stržm. H.. I. A., člena hliadky kontrolujúcej predmetné vozidlo, či predložená správa o výsledku objasňovania priestupku na úseku cestnej dopravy - OPIS (z nich je zrejmé, že kontrolovaná súprava vozidiel bola vodičom - zamestnancom účastníka konania použitá na komerčnú nákladnú dopravu za účelom prepravy tovaru zákazníkovi do Ružomberka), ale najmä rozsudok Súdneho dvora (šiesta komora) zo dňa 03.10.2013 (rozsudok vo veci C-317/12), ktorý pojem „nekomerčná nákladná doprava“ vysvetľuje tak, že ide o takú dopravu, keď neexistuje súvislosť s profesijnou alebo komerčnou činnosťou, t. j. ak sa táto doprava neuskutočňuje s cieľom dosahovať zisk. Nakoľko bolo zistené, že vodič X. F. viedol kontrolovanú jazdnú súpravu ako zamestnanec účastníka konania v rámci plnenia svojich povinností za účelom plnenia žalobcových podnikateľských záväzkov a za účelom dosiahnutia zisku, nemôže obstáť tvrdenie, že sa na toto vozidlo vzťahovala výnimka z povinnosti zabezpečiť inštaláciu záznamového zariadenia tak, ako to s poukazom na § 2 ods. 2 zákona č. 461/2007 Z. z. v nadväznosti na čl. 3 písm. h) nariadenia Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, namieta žalobca. Ten na podporu svojich tvrdení síce predkladá stanovisko Ministerstva vnútra - Prezídia Policajného zboru zo dňa 01.07.2014, avšak vzhľadom na skutočnosť, že nejde o právne záväzný akt, nemožno mu pripísať takú hodnotu dôležitosti na účely právneho posúdenia veci, ako sa žalobca domnieva. Vo vzťahu k námietke týkajúcej sa nedostatočného preukázania porušenia § 228a ods. 1 Zákonníka práce, žalovaný uviedol, že presiahnutie maximálneho zákonného rozsahu práce na dohodu o pracovnej činnosti u pani Evy Petríkovej v období od 16.06.2014 do 20.06.2014 bolo zistené na základe žalobcom predloženej evidencie dochádzky za mesiac jún 2014, teda jej relevantnosť nebolo dôvodné spochybňovať. Ak teraz žalobca tvrdí, že údaje v nej zachytené nie sú správne, bolo jeho povinnosťou navrhnúť v priebehu konania dôkazy, ktoré sú mu známe. Nakoľko tak neurobil a k rozporovaniu skutkových zistení pristúpil až v podanom odvolaní, žalovaný usúdil, že zo strany žalobcu ide o účelovú obranu, ktorá nemôže mať vplyv na správnosť záverov prvostupňového správneho orgánu ohľadne porušenia § 228a ods. 1 Zákonníka práce. K namietanému nedostatočnému odôvodneniu výšky finančného postihu žalovaný poznamenal, že inšpektorát práce ako orgán rozhodujúci o uložení pokuty v zmysle § 7 ods. 3 písm. i) zákona č. 125/2006 Z. z. o inšpekcii práce, sa pri určovaní jej výšky riadil nielen zásadou absorpcie sadzieb, ale prihliadol aj na všetky zákonné kritériá stanovené v § 37 ods. 6 zákona č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. tak, ako to vyžaduje súdna prax. Fakt, že voľná úvaha, ktorou sa inšpektorát práce riadil pri ustálení sumy sankcie nevybočila z medzí ustanovených zákonom (podľa § 37 ods. 3 písm. g) zákona č. 462/2007 Z. z., inšpektorát práce uloží pokutu zamestnávateľovi alebo dopravnému podniku od 50.000,- Sk do 500.000,- Sk, t. j. od 1.659,69 eura do 16.596,95 eura) a že neodporovala spisu ani zásadám logického myslenia, primäl žalovaného k názoru, že v posudzovanom prípade nie je dôvod na zrušenie napadnutého rozhodnutia ani pokiaľ ide o výšku uloženej pokuty. Krajský súd v Nitre ako vecne a miestne príslušný súd podľa § 246 ods. 1 a § 246a ods. 1 O. s. p. preskúmal napadnuté rozhodnutie žalovaného, ako aj konanie, ktoré mu predchádzalo v rozsahu a z dôvodov uvedených v žalobe (§ 249 ods. 2 O. s. p.) a dospel k záveru, že žaloba nie je dôvodná. Z obsahu administratívneho spisu žalovaného mal súd preukázané, že nájomnou zmluvou zo dňa 18.05.2010 si žalobca ako nájomca prenajal od X. V. JIPO, Sídlisko Lúky 1115/22, 952 02 Vráble, IČO: 31 127 703, ako prenajímateľa, okrem iného, aj úžitkové motorové vozidlo továrenskej značky FIAT DUCATO, EČ: NR XXX FA. Zmluva bola uzatvorená s účinnosťou od 18.05.2010 na dobu neurčitú. Dodatkom č. 2 zo dňa 07.01.2013 bola nájomná zmluva rozšírená, okrem iného, aj o prívesný vozík továrenskej značky PONGRATZ, EČ: NR XXX YJ. Ako vyplýva z úradného záznamu spísaného stržm. H.. I. A., referentom OMP PZ Zvolen Krajského dopravného inšpektorátu Krajského riaditeľstva PZ v Banskej Bystrici, dňa 24.05.2014 v čase okolo 14.55 hod. vykonávala hliadka OMP PZ Zvolen meranie nápravových tlakov, hmotností motorových vozidiel, kontrolu vybavenia vozidiel záznamovými zariadeniami a dohľad nad bezpečnosťou a plynulosťou cestnej premávky na ceste I/59, km 9, na parkovisku Uľanka - Krištof. V čase okolo 14.55 hod. bola hliadkou zastavená súprava vozidiel zn. FIAT DUCATO, EČ: NR XXX FA s prípojným vozidlom zn. PONGRATZ PA XXX, EČ: NR XXX YJ, ktorú viedol X. F., nar. XX.XX.XXXX, trvale bytom O. - Q. D., Z. I XX, okres G. Q.. Tento sa okrem iného podrobil aj kontrole vybavenia vozidla záznamovým zariadením, nakoľko išlo o súpravu vozidiel, na ktorú sa podľa § 6 ods. 1 písm. a/, ods. 2, 3 zákona č. 462/2007 o organizácii pracovného času a o zmene a doplnení niektorých zákonov a čl. 2 ods. 1 písm. a/ Nariadenia Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, táto povinnosť vzťahuje. Pri kontrole bolo zistené, že vodič mal pri sebe knihu jázd motorového vozidla EČ: NR XXX FA, pričom vykonával komerčnú prepravu tovaru pre svojho zamestnávateľa X. V. JIPO, W. Vráble, na trase Beladice - Ružomberok, avšak vo vozidle nemal umiestnené záznamové zariadenie, čím porušil citované ustanovenia o tejto povinnosti a dopustil sa priestupku podľa § 38 ods. 1 písm. a/ zákona č. 462/2007 Z. z. Nakoľko vodič odmietol uvedený priestupok prejednať na mieste v blokovom konaní, bola spísaná SVOP a boli mu zadržané aj osvedčenia o evidencii obidvoch motorových vozidiel. Zo správy o výsledku objasňovania tohto priestupku zo dňa 24.06.2014 vyplýva, že X. F. je zamestnaný ako robotník, vodič u X. V. X., W. J. 1115/22, B. a viedol súpravu vyššie uvedených vozidiel v komerčnej preprave s tovarom pre zákazníka v Ružomberku na trase Beladice - Ružomberok bez záznamového zariadenia. Podozrivý z priestupku v ňom uviedol, že si nie je vedomý porušenia zákona. Ako vyplýva z evidenčnej karty vozidla EČ: NR XXX FA, továrenskej značky FIAT DUCATO, jeho celková hmotnosť predstavuje 3 300 kg. Ako vyplýva z evidenčnej karty nákladného prívesu EČ: NR XXX YJ, továrenskej značky PONGRATZ, jeho celková hmotnosť predstavuje 2 000 kg. Zo zoznamu predloženého žalobcom vyplýva, že jedným z jeho zamestnancov je aj Jozef F. a brigádničkou A. V.. Z evidencie dochádzky zamestnancov a brigádnikov žalobcu za mesiac jún 2014 je zrejmé, že A. V. odpracovala v dňoch 16.06.2014 až 20.06.2014 celkom 30 pracovných hodín (5 dní po 6 hodín), a to na základe Dohody o pracovnej činnosti zo dňa 28.10.2013, z ktorej bolo zistené, že dojednanou pracovnou úlohou menovanej bolo upratovanie a čistenie v čase od 15.00 hod. do 17.00 hod. s dohodnutou odmenou 2 eurá za hodinu. Z tzv. STAZKY vozidla EČ: NR 165 FA vyplýva, že dňa 24.06.2014 bolo použité na cestu z Beladíc do Ružomberka. Predmetom podnikania uvedeným vo výpise z obchodného registra žalobcu je okrem iných aj nákladná cestná doprava vykonávaná vozidlami s celkovou hmotnosťou do 3,5 tony vrátane prípojného vozidla. Listom zo dňa 07.11.2014 Inšpektorát práce Nitra oznámil žalobcovi začatie správneho konania vo veci uloženia pokuty. Predmetný list bol žalobcovi doručený dňa 14.11.2014. Rozhodnutím zo dňa 02.12.2014 pod č. k. 512/14/práv. Inšpektorát práce Nitra uložil žalobcovi pokutu vo výške 2.000 eur za porušenie povinností vyplývajúcich z § 2 ods. 1 zákona č. 461/2007 Z. z. o používaní záznamového zariadenia v cestnej doprave tým, že dopravný podnik nezabezpečil inštaláciu záznamového zariadenia vo vozidle EČ: NR XXX FA, ktoré používal dňa 24.06.2014 o 14.55 hod. na ceste č. I/59, km 9 v smere jazdy BB - RK s pripojeným prívesným vozíkom EČ: NR XXX YJ na cestnú nákladnú dopravu a za použitia absorpčnej zásady podľa § 19 ods. 1 písm. a/ zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov za porušenie povinnosti vyplývajúcej z § 228a ods. 1 zákona Zákonníka práce v znení neskorších predpisov tým, že zamestnankyňa A. V., nar. 13.12.1956, dohoda o pracovnej činnosti zo dňa 28.10.2013 vykonávala pracovnú činnosť vo väčšom rozsahu ako je 10 hodín týždenne. Na základe odvolania žalobcu žalovaný rozhodnutím zo dňa 09.02.2015 pod č. OPS/BEZ/2015/2400, O-8/2015, napadnuté rozhodnutie zrušil a vec vrátil na nové prejednanie a rozhodnutie z dôvodu jeho nepreskúmateľnosti, pretože prvostupňový správny orgán nezosúladil odôvodnenie rozhodnutia s jeho výrokovou časťou a namiesto protiprávneho konania účastníka definovaného v § 37 ods. 3 písm. h) zákona č. 462/2007 Z. z. uviedol porušenie inej právnej povinnosti upravenej v § 37 ods. 3 písm. g) tohto zákona. Rozhodnutím zo dňa 26.05.2015 pod č. k. 512-I/14/práv. Inšpektorát práce Nitra opätovne uložil žalobcovi pokutu vo výške 2.000 eur za porušenie povinností vyplývajúcich z § 2 ods. 1 zákona č. 461/2007 Z. z. o používaní záznamového zariadenia v cestnej doprave tým, že dopravný podnik nezabezpečil inštaláciu záznamového zariadenia vo vozidle EČ: NR XXX FA, ktoré používal dňa 24.06.2014 o 14.55 hod. na ceste č. I/59, km 9 v smere jazdy BB - RK s pripojeným prívesným vozíkom EČ: NR XXX YJ na cestnú nákladnú dopravu a za použitia absorpčnej zásady podľa § 19 ods. 1 písm. a/ zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov za porušenie povinnosti vyplývajúcej z § 228a ods. 1 zákona č. 311/2001 Z. z. Zákonníka práce v znení neskorších predpisov tým, že zamestnankyňa A. V., nar. XX.XX.XXXX, dohoda o pracovnej činnosti zo dňa XX.XX.XXXX, vykonávala pracovnú činnosť vo väčšom rozsahu ako je 10 hodín týždenne. Po podaní odvolania žalobcom žalovaný rozhodnutím zo dňa 11.09.2015 pod č. OPS/ BEZ/2015/2400, O-354/2015, odvolanie zamietol a napadnuté rozhodnutie potvrdil. Podľa § 2 ods. 1 zákona č. 461/2007 o používaní záznamového zariadenia v cestnej doprave v znení neskorších predpisov, dopravný podnik, ktorý prevádzkuje autobusovú dopravu alebo cestnú nákladnú dopravu, je povinný zabezpečiť inštaláciu záznamového zariadenia v každom vozidle, ktoré používa na prepravu cestujúcich alebo na prepravu tovaru, a na jeho prevádzku používať záznamové listy a karty, ak ďalej nie je ustanovené inak. Podľa § 36 ods. 2 písm. b/ zákona č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z., predmetom cestnej kontroly podľa odseku 1, ktorú vykonávajú policajti, je vybavenie vozidla záznamovým zariadením a záznamovými listami, ich typové schválenie ES a funkčnosť a správnosť používania záznamového zariadenia, záznamových listov. Podľa Článku 2 ods. 1 písm. a/ Nariadenia Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy, ktorým sa menia a dopĺňajú nariadenia Rady (EHS) č. 3821/85 a (ES) č. 2135/98 a zrušuje nariadenie Rady (EHS) č. 3820/85, toto nariadenie sa vzťahuje na cestnú dopravu tovaru, kde maximálna prípustná hmotnosť vozidla vrátane každého prívesu alebo návesu je vyššia ako 3,5 tony. Podľa Článku 4 písm. p/ cit. nariadenia Európskeho parlamentu a Rady (ES) č. 561/2006, „dopravný podnik“ je akákoľvek fyzická osoba, akákoľvek právnická osoba, akékoľvek združenie alebo skupina osôb bez právnej subjektivity, zisková alebo nezisková, alebo akýkoľvek úradný orgán s vlastnou právnou subjektivitou alebo bez nej, alebo závislý od orgánu majúceho takúto subjektivitu, ktorý sa zaoberá cestnou dopravou v prenájme alebo za úhradu alebo na vlastný účet. Podľa § 37 ods. 3 písm. g/ zákona č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z., inšpektorát práce uloží zamestnávateľovi alebo dopravnému podniku pokutu od 50 000 Sk do 500 000 Sk, ak prevádzkuje vozidlo, ktoré musí byť vybavené záznamovým zariadením, bez záznamového zariadenia alebo so záznamovým zariadením, ktoré nemá vydané typové schválenie ES, alebo so záznamovým zariadením, na ktorom sa nevykonala periodická prehliadka, alebo prevádzkuje vozidlo s nefunkčným alebo poškodeným záznamovým zariadením alebo so záznamovým zariadením, ktoré má poruchu. Podľa § 37 ods. 6 cit. zákona, inšpektorát práce pri ukladaní pokuty prihliada najmä na závažnosť porušenia povinnosti z hľadiska zaistenia bezpečnosti a ochrany zdravia pri práci vodiča, na kategóriu dopravného podniku v systéme hodnotenia rizikovosti dopravných podnikov a na to, či ide o prvé alebo o opakované porušenie povinnosti. Podľa § 228a ods. 1 Zákonníka práce, na základe dohody o pracovnej činnosti možno vykonávať pracovnú činnosť v rozsahu najviac 10 hodín týždenne. Vychádzajúc z obsahu spisu a najmä predloženého administratívneho spisu žalovaného mal súd preukázané, že prvostupňový správny orgán vykonal v dňoch 17.07.2014, 22.07.2014, 05.08.2014, 04.09.2014 a 12.09.2014 u žalobcu kontrolu, ktorá bola, okrem iného, zameraná aj na kontrolu dodržiavania pracovnoprávnych predpisov a sociálnej legislatívy v doprave. Kontrolovaným obdobím bolo obdobie od januára 2014 do júna 2014. Na základe výsledkov vykonanej kontroly začal prvostupňový správny orgán voči žalobcovi konanie vo veci uloženia pokuty za dva správne delikty, ktoré po právnej stránke posúdil ako porušenie § 2 ods. 1 zákona č. 461/2007 Z. z. a porušenie § 228a ods. 1 Zákonníka práce. Oznámenie o uvedenej skutočnosti bolo žalobcovi doručené dňa 14.11.2014 spolu s výzvou, aby sa k zisteným porušeniam právnych predpisov vyjadril, príp. predložil ďalšie listinné dôkazy slúžiace na objasnenie skutkového stavu veci. Žalobca však v stanovenej lehote svoje vyjadrenie nepodal a nenavrhol ani žiadne ďalšie dôkazy. Prvostupňový správny orgán svojím rozhodnutím zo dňa 26.05.2015 pod č. 512/I/14/práv., doručeným žalobcovi dňa 01.06.2015, uložil žalobcovi pokutu vo výške 2.000 eur za to, že: a) porušil povinnosti vyplývajúce z § 2 ods. 1 zákona č. 461/2007 tým, že ako dopravný podnik nezabezpečil inštaláciu záznamového zariadenia vo vozidle EČ: NR XXX FA, ktoré používal dňa 24.06.2014 o 14.55 hod. na ceste č. I/59, km 9 jazdy BB - RK s pripojeným prívesným vozíkom EČ: NR XXX YJ na cestnú nákladnú dopravu tovaru, b) porušil povinnosť vyplývajúcu z § 228a ods. 1 Zákonníka práce tým, že jeho zamestnankyňa A. V., nar. XX.XX.XXXX, dohoda o pracovnej činnosti zo dňa 28.10.2013, vykonávala pracovnú činnosť vo väčšom rozsahu ako 10 hodín týždenne v období od 16.06.2014 do 20.06.2014. Pri určovaní výšky pokuty prvostupňový správny orgán prihliadol na zákonné kritériá upravené v § 37 ods. 6 zákona č. 462/2007 Z. z. a pri uplatnení zásady absorpcie sadzieb mal za to, že zistené porušenie § 2 ods. 1 zákona č. 461/2007 Z. z. vyvolalo závažnejší následok (znemožnenie výkonu inšpekcie práce v oblasti sociálnej legislatívy), a teda išlo o závažnejší nedostatok, ktorého sankcionovanie pohlcuje miernejšie porušenie § 228a ods. 1 Zákonníka práce. Žalobca sa proti vydanému rozhodnutiu odvolal argumentujúc totožnými skutočnosťami ako v podanej žalobe, a to nesprávnym právnym posúdením veci a nedostatočne zisteným skutkovým stavom. Podľa jeho názoru nemohol porušiť § 2 ods. 1 zákona č. 461/2007 Z. z., keďže nespĺňa legálnu definíciu dopravného podniku a v posudzovanom prípade vykonával nekomerčnú nákladnú dopravu, na ktorú sa nevzťahuje povinnosť zabezpečiť inštaláciu záznamového zariadenia v každom vozidle, ktoré dopravný podnik používa na prepravu cestujúcich alebo prepravu tovaru. Vo vzťahu k druhému sankcionovanému deliktu uviedol, že činnosť dotknutej zamestnankyne v rozhodnom období nepresiahla maximálny zákonom stanovený rozsah, pričom evidencia dochádzky ako jediný dôkaz nemôže na účely preukázania tohto porušenia postačovať. Žalovaný ako odvolací správny orgán preskúmal napadnuté rozhodnutie a po zhodnotení právneho a skutkového stavu odvolanie žalobcu zamietol a rozhodnutie Inšpektorátu práce Nitra zo dňa 26.05.2015 pod č. 512/I/14/práv. potvrdil. Súd sa stotožnil so závermi žalovaného, ktorý v odôvodnení preskúmavaného rozhodnutia konštatoval, že žalobca ako účastník konania porušil povinnosť upravenú v § 2 ods. 1 zákona č. 461/2007 Z. z. Z úradného záznamu stržm. H.. I. A., ktorý bol členom policajnej hliadky kontrolujúcej jazdnú súpravu dňa 24.06.2014 v čase cca o 14.55 hod., pozostávajúcu z ťažného vozidla továrenskej značky FIAT DUCATO, EČ: NR XXX FA a prípojného vozidla továrenskej značky PONGRATZ, EČ: NR XXX XJ, ktoré mal žalobca na základe nájomnej zmluvy zo dňa 18.05.2010 prenajaté od Jozefa V. X., W. J. XXXX/ XX, XXX XX Vráble, IČO: 31 127 703, vyplýva, že predmetné vozidlo nebolo vybavené záznamovým zariadením, hoci sa táto povinnosť na žalobcu nepochybne vzťahovala. Z predmetného záznamu, ako aj správy o výsledku objasňovania priestupku na úseku cestnej dopravy zo dňa 24.06.2014 je zrejmé, že súprava vozidiel bola ich vodičom X. F., zamestnancom žalobcu, použitá na komerčnú nákladnú dopravu za účelom prepravy tovaru zákazníkovi do Ružomberka a nie na nekomerčné účely, ako sa to žalobca poukazujúc na vysvetľujúce stanovisko Ministerstva vnútra SR, Prezídium Policajného zboru zo dňa 01.07.2014 pokúša deklarovať. Ako vyplýva z výpisu z obchodného registra žalobcu, jedným z predmetov jeho podnikania je aj nákladná cestná doprava vykonávaná vozidlami s celkovou hmotnosťou do 3,5 tony vrátane prípojného vozidla. V preskúmavanom prípade žalobca uvedenú hmotnosť prekročil o 1,8 tony, čo bolo zistené z evidenčnej karty vozidla EČ: NR XXX FA, továrenskej značky FIAT DUCATO a nákladného prívesu EČ: NR XXX YJ, továrenskej značky PONGRATZ, ktorých celková hmotnosť predstavuje 3 300 kg a 2 000 kg. Vodič žalobcu prostredníctvom kontrolovanej jazdnej súpravy vykonával komerčnú prepravu tovaru pre svojho zamestnávateľa za účelom dosiahnutia zisku a pri naplnení definičných znakov dopravného podniku (Článok 4 písm. p/ cit. nariadenia Európskeho parlamentu a Rady (ES) č. 561/2006) mal ako prevádzkovateľ cestnej nákladnej dopravy povinnosť zabezpečiť inštaláciu záznamového zariadenia vo vyššie uvedenom vozidle (§ 2 ods. 1 zákona č. 461/2007 Z. z.). V tejto súvislosti súd poznamenáva, že zo skutkového stavu zisteného z administratívneho spisu je použitie výnimky z tejto povinnosti vzhľadom na podnikateľský charakter vykonávanej prepravy vylúčené. Súd konštatuje správnosť dôvodov a právneho posúdenia veci aj v prípade porušenia povinnosti žalobcu vyplývajúcej z § 228a ods. 1 Zákonníka práce, ktorý svojej zamestnankyni A. V., nar. 13.12.1956, umožnil vykonávať pracovnú činnosť na základe dohody o pracovnej činnosti vo väčšom rozsahu ako 10 hodín týždenne v období od 16.06.2014 do 20.06.2014. Z evidencie dochádzky zamestnancov a brigádnikov za mesiac jún 2014 je zrejmé, že menovaná odpracovala v dňoch 16.06.2014 až 20.06.2014 (25. kalendárny týždeň roku 2014) celkom 30 pracovných hodín (5 dní po 6 hodín). Predmetný listinný dôkaz poskytol prvostupňovému správnemu orgánu sám žalobca, preto sa jeho dodatočná námietka, že tento dôkaz nemôže byť jediným a jednoznačným dôkazom o spáchaní správneho deliktu javí prinajmenšom ako účelová, zvlášť, keď v priebehu správneho konania na výzvu Inšpektorátu práce Nitra žiadne vyjadrenie k veci nepodal a neprodukoval ani žiadne dôkazy, ktoré by porušenie tejto povinnosti z jeho strany vylúčili alebo aspoň spochybnili. Vzhľadom na závažnosť spáchaných správnych deliktov považoval súd uloženú sankciu vo výške 2.000 eur za primeranú. Prvostupňový správny orgán ju v intenciách § 37 ods. 6 zákona č. 462/2007 Z. z. aj náležite odôvodnil a s prihliadnutím na to, že porušenie právnych predpisov bolo u žalobcu zistené po prvýkrát, pokutu uložil v dolnej hranici zákonnej sadzby (§ 37 od. 3 zákona č. 462/2007 Z. z.) pri uplatnení zásady absorpcie sadzieb s tým, že zistené porušenie § 2 ods. 1 zákona č. 461/2007 Z. z. vyvolalo závažnejší následok (znemožnenie výkonu inšpekcie práce v oblasti sociálnej legislatívy) ako porušenie § 228a ods. 1 Zákonníka práce. Vychádzajúc z vyššie uvedeného dospel súd k záveru, že Inšpektorát práce Nitra jednoznačným a dôveryhodným spôsobom zistil skutkový stav veci a tento aj správne právne posúdil. Rovnako správne postupoval žalovaný, ktorý rozhodnutie prvostupňového správneho orgánu ako vecne správne potvrdil. Keďže žalobca v konaní nepreukázal skutočnosti, ktoré by zákonnosť postupu, ako aj rozhodnutia Inšpektorátu práce Nitra a žalovaného spochybňovali, žalobu ako nedôvodnú zamietol (§ 250j ods. 1 O. s. p.). Podľa § 250k ods. 1 veta prvá O. s. p., ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. Nakoľko žalobca nebol v konaní úspešný, súd mu náhradu trov konania nepriznal. Rozhodnutie súdu bolo prijaté jednomyseľne. Poučenie: Proti tomuto rozsudku je prípustné odvolanie do 15 dní odo dňa jeho doručenia prostredníctvom Krajského súdu v Nitre na Najvyšší súd Slovenskej republiky v dvoch písomných vyhotoveniach. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4015201050.1 (dáta aktuálne k 14. 11. 2026). Záväzné je znenie zverejnené súdom.




